Útvar hlavného kontrolóra
Mesta Košice

S p r á v a
o  výsledku kontroly

	Na základe plánu kontrol na II. polrok 2009 a v súlade s oprávnením podľa zákona č. 369/1990 Zb. o obecnom zriadení v znení neskorších zmien, vykonal Útvar hlavného kontrolóra mesta Košice v čase 6. 11. 2009 do 26. 11. 2009 kontrolu vybraných nákladových položiek za obdobie I. polroku 2009 na Magistráte mesta Košice (MMK).

Kontrole boli podrobené náklady na:

-	právne služby
-	cestovné náhrady
-	telekomunikačné služby

Kontrolou bolo zistené:

I.  Právne služby 

     Odmenu advokáta za poskytnuté právne služby, spôsob jej určenia a jej výšku stanovuje vyhláška Ministerstva spravodlivosti SR č. 655/2004 Z. z. o odmenách a náhradách advokátov za poskytovanie právnych služieb v znení neskorších zmien, (ďalej len vyhláška), v ktorej sa uvádza:

§ 2 – Základné ustanovenia
ods. 1 - pri uzatváraní zmluvy o poskytnutí právnych služieb môže advokát dohodnúť s klientom spôsob a výšku zmluvnej odmeny. Výška zmluvnej odmeny nemôže byť v rozpore s dobrými mravmi.
ods. 2  -  zmluvná odmena sa určuje:
a)	podľa počtu hodín účelne vynaložených na vybavenie veci (hodinová odmena),
b)	paušálnou sumou (paušálna odmena),
c)   podielom na hodnote veci (podielová odmena),
d)   tarifnou odmenou dohodnutou inak ako základnou sadzbou tarifnej odmeny.

ods. 3  - spôsoby určenia zmluvnej odmeny podľa odseku 2 môžu byť kombinované.

§ 5 – Paušálna odmena
      Paušálna odmena sa môže dohodnúť:
a)	za poskytovanie právnych služieb v určitom časovom období alebo na neurčitý čas,
b)	za úplné vybavenie veci alebo súboru vecí.

§ 7 – Podielová odmena 
ods. 1 – podielová odmena sa môže dohodnúť vo forme podielu na hodnote veci, ktorá je predmetom konania pred súdom alebo iným orgánom, ak je výsledok tohto konania podľa okolností prípadu veľmi neistý a advokát o tom klienta poučil.

ods. 2 – maximálna výška dohodnutej podielovej odmeny nesmie presiahnuť 20 % z hodnoty veci, ktorá je predmetom konania pred súdom alebo iným orgánom.

     MMK eviduje na účte 518 11 07 – náklady na právnu pomoc, poradenské a konzultačné služby k 30. 6. 2009 v celkovej sume 1 190 167,04 EUR.  Služby boli poskytnuté na základe uzatvorených zmlúv.

Poskytnutie služieb podľa jednotlivých dodávateľov a uzatvorených zmlúv :

1.  Advokátska kancelária V. V.

a/ Zmluva o poskytnutí právnej pomoci č. 5/AK/2008 zo dňa 24. 7. 2008 v zmluvných vzťahoch voči Slovenskému plynárenskému priemyslu a. s. Bratislava a tretím osobám v súvislosti s premiestnením plničky plynu pre MHD z areálu VŠA do areálu sídla DPMK a. s. na Bardejovskej ulicu č. 6 v Košiciach, v rozsahu zmluvne určenom. Zmluva uzatvorená na dobu určitú s účinnosťou od 1. 8. 2008 do 31. 5. 2009. Odmena za poskytovanie právnej pomoci dohodnutá podľa § 2 ods. 1 a ods. 2. písm. b/  a § 5 písm. b/ ako paušálna vo výške 10 000 Sk/mesiac bez DPH. Spolu s DPH 11 900 Sk (395,01 EUR) /mesiac.

b/ Zmluva o poskytnutí právnej pomoci č. 7/AK/2008 zo dňa 21. 8. 2008 v oblasti: Aplikácia práva na významných investičných akciách realizovaných na území mesta Košice ako sú: Obvodové centrum Terasa - asanačné pásmo, výstavba Multifunkčného, spoločensko – športového areálu Košice, investičné zámery – katastrálne územie Železiarne, Malinovského kasárne, tenisová dvojhala  v rozsahu zmluvne vyšpecifikovanom. Zmluva uzatvorená na dobu určitú s platnosťou od 1. 9. 2008 do 31. 8. 2009. Odmena advokáta dohodnutá ako paušálna podľa § 2 ods. 1, 2 písm. b/ a § 5 písm. b/ vyhlášky vo výške 75 000 Sk/mesiac bez DPH. Spolu s DPH 89 250 Sk (2 962,55 EUR)/mesiac.

c/ Zmluva o poskytnutí právnej pomoci č. 8/AK/2008 zo dňa 26. 8. 2008 pri vymáhaní pohľadávok klienta titulom bezdôvodného obohatenia za užívanie pozemkov voči TJ Športvýroba s. r. o. Košice v areáli na Aničke včítane právneho vysporiadania zmluvných vzťahov k pozemkom voči užívateľovi TJ Športvýroba s. r. o. Košice v rozsahu zmluvne určenom. Zmluva uzatvorená na dobu určitú s platnosťou od 1. 9. 2008 do 30. 6. 2009. Odmena advokáta dohodnutá podľa § 2 ods. 1, 2 písm. b/ a § 5 písm. b/ vyhlášky ako paušálna vo výške 10 000 Sk/mesiac bez DPH. Spolu s DPH 11 900 Sk (395,01 EUR)/mesiac.

d/ Zmluva o poskytnutí právnej pomoci č. 10/AK/2008 zo dňa 6. 10. 2008 v majetkovom spore „Sociálna budova pri tenisovej dvojhale – Tenisový areál Anička“ proti TJ VSŽ Košice a TJ Športvýroba Košice s. r. o. v zmluvne určenom rozsahu. Zmluva uzatvorená na dobu určitú s platnosťou od 1. 11. 2008 do 31. 8. 2009. Odmena advokáta dohodnutá podľa § 2 ods. 1, 2 písm. b/ a § 5 písm. b/ vyhlášky ako paušálna vo výške 10 000 Sk/mesiac bez DPH. Spolu s DPH 11 900 Sk (395,01 EUR)/mesiac + podielová odmena vo výške 20 % z hodnoty veci pri potvrdení vlastníctva k sociálnej budove.
V zmluve nie je uvedená hodnota veci z ktorej sa prípadne bude počítať 20% podielovej odmeny.
 
e/ Zmluva o poskytnutí právnej pomoci č. 11/AK/2008 zo dňa 9. 12. 2008 na zastupovanie klienta v uplatňovaní všetkých nárokov vo veci TJ Športvýroba s. r. o. Košice proti Mestu Košice o zaplatenie 712 283 Sk + 736 438 Sk titulom neoprávneného obohatenia za užívanie nehnuteľnosti mestom Košice v Mestskom parku v Košiciach. Zmluva uzatvorená na dobu určitú s platnosťou od 1. 1. 2009 do 31. 8. 2009. Odmena advokáta dohodnutá podľa § 2 ods. 1, 2 písm. b/ a § 5 písm. b/ vyhlášky ako paušálna vo výške 10 000 Sk/mesiac bez DPH. Spolu s DPH 11 900 Sk (395,01EUR)/mesiac.

f/ Zmluva o poskytnutí právnej pomoci č. 12/AK/2008 zo dňa 1. 12. 2008 na zastupovanie klienta  v dovolacom konaní pred Najvyšším súdom SR vo veci žalujúcej Židovská náboženská obec proti Mestu Košice o vydanie nehnuteľnosti podľa zák. č. 282/1993 Z. z. (Dom umenia v Košiciach – synagóga vrátane pozemku). Zmluva uzatvorená na dobu určitú s platnosťou od 1. 12. 2008 do doby vydania rozhodnutia Najvyššieho súdu SR. Odmena advokáta dohodnutá podľa § 2 ods. 1 a ods. 2 písm. d/ vyhlášky ako zmluvná vo výške 395 150 Sk bez DPH. Spolu s DPH 470 228 Sk (15 608,73 EUR).

     Celková výška nákladov za právne služby poskytnuté advokátskou kanceláriou podľa jednotlivých zmlúv, mesiacov a účtovných dokladov je uvedená v prílohe č. 1 správy.

2. Advokátska kancelária D. A.

a/ Objednávka č. O 10307080962 zo dňa 18. 12. 2008 na právne služby v súvislosti s podaním návrhu na zápis zmien v Obchodnom registri – navýšenie základného imania vkladom podniku jediným spoločníkom Mesto Košice do obch. spoločnosti Bytový podnik mesta Košice s. r. o. Termín dodania prác stanovený na obdobie 15. 12. - 31. 12. 2008. Odmena advokáta podľa vyhlášky o odmeňovaní advokátov.

b/ Zmluva o poskytovaní právnych služieb (int. č. zmluvy  1027/2006) zo dňa 9. 10. 2006 v právnej veci WALTZ PROPERTIES LIMITED, London proti žalovanému Mesto Košice o zaplatenie 411 557 776 Sk s prísl. vedenej na Krajskom súde Košice. (Ide o postúpenú pohľadávku medzi Strelingstav s. r. o. a WALTZ...) Dohodnutá odmena advokáta v zmysle § 2 ods. 3 vyhlášky ako kombinovaná. Pre účely výpočtu základnej sadzby tarifnej odmeny sa za tarifnú hodnotu považuje žalovaná suma pri začatí poskytovania právnych služieb. Popri vyššie uvedenej odmene v prípade úplného alebo čiastočného úspechu vo veci má advokát právo na podielovú odmenu vo výške 4 % bez DPH zo sumy, ktorá bude predstavovať rozdiel medzi sumou žalovanou pri začatí poskytovania právnych služieb a nižšou sumou vyplývajúcou z právoplatného rozhodnutia súdu. Za úplný úspech vo veci sa považuje právoplatné rozhodnutie súdu o zamietnutí žaloby. 
     Dodatkom č. 1 zo dňa 24. 9. 2007 k zmluve o poskytovaní právnych služieb, vzhľadom na komplikovanosť prípadu sa zvýšila tarifná odmena advokáta o ďalší jeden úkon.
     Dodatkom č. 3 zo dňa 11. 12. 2008 k zmluve bola navýšená  tarifná odmena o ďalší jeden úkon, ktorým sa zohľadňuje podanie ústavnej sťažnosti a návrhu na obnovu konania.  Celková výška nákladov za právne služby poskytnuté advokátskou kanceláriou podľa jednotlivých účtovných dokladov je uvedená v prílohe č. 1 správy.
3. Advokátska kancelária  J. Č.,  M. W.,   I. V.

         Zmluva o poskytnutí právnej pomoci č. AK- 8/2006 – O zo dňa 3. 10. 2006 pre Mesto Košice ako žalovanému v konaní o zaplatenie 411 557 776 Sk. (Pohľadávka Strelingstavu). Z predmetu zmluvy vyplýva, že právny zástupca berie na vedomie, že vzhľadom na zložitosť veci klient  Mesto    Košice uzatvára zmluvu o právnej   pomoci aj s advokátskou  kanceláriou
 D. A. Odmena za poskytnutie právnej pomoci dohodnutá v zmysle § 2 ods. 3 vyhlášky ako kombinovaná tarifná a podielová. Pre účely výpočtu základnej sadzby tarifnej odmeny sa za tarifnú hodnotu považuje žalovaná suma pri začatí poskytovania právnej pomoci. Popri tarifnej odmene, v prípade úplného alebo čiastočného úspechu vo veci má  právny zástupca právo na podielovú odmenu vo výške 4 % + DPH tak ako v predchádzajúcom prípade.
     Dodatkom č. 1 zo dňa 24. 9. 2007 k zmluve bola vzhľadom na komplikovanosť prípadu a s tým súvisiacich nákladov zvýšená tarifná odmena o jeden úkon. Výška nákladov je uvedená v prílohe č. 1 správy.

4. Advokátska kancelária A. T.

      Zmluva o poskytnutí právnych služieb zo dňa 4. 5. 2009 na spracovanie právnej analýzy v súvislosti s podaním určovacej žaloby v nadväznosti na kúpnu  zmluvu č. 97/00026/KZN/5000 zo dňa 17. 3. 1997 s dôrazom na možný dopad náhrady škody pre mesto (predaj pozemkov na VŠA – Olympia s.r.o.). Dátum dodania analýzy do 21 dní od podpisu zmluvy.(Analýza dodaná na právne odd. MMK). Odmena advokáta dohodnutá ako tarifná v zmysle vyhlášky na 2 úkony právnej služby  s tým, že tarifná odmena za 1 úkon je 1 807,96 EUR + DPH. Výška fakturovaných nákladov je uvedená v prílohe č. 1 správy.

5. Konzultačné služby J. P.

     Objednávka č. O - 10307090170 zo dňa 16. 2. 2009 na spracovanie odborného stanoviska k možnosti prenosu kompetencií primátora mesta Košice na iné osoby v oblasti plnenia funkcií mesta ako orgánu verejnej správy. Stanovená odmena 300 EUR. 

6. Advokátska kancelária L. S.

     Zmluva o právnej pomoci zo dňa 19. 12. 2002 (int. č. 2002/00539/IZM/1) v konaniach vedených na OS Košice II. o náhradu škody – Pohľadávka EKOTHERMAL 99 spol. s.r.o. 

     Dodatok č. 1 zo dňa 1. 9. 2008 k zmluve. Z čl. I. uvedeného dodatku vyplýva, že sa jedná o právnu pomoc v súdnom konaní vedenom na OS Košice II. proti žalobcovi pôvodne Ekothermal 99 spol. s. r.o. v súčasnosti Arwa Investment Limited  o zaplatenie 1 069 218 000 Sk s príslušenstvom. V zmysle čl. II. dodatku bola upravená odmena advokáta a dohodnutá vo výške 2,5 % z hodnoty nároku uplatneného v súdnom konaní účastníkov Arwa Investment Limited c/a Mesto Košice o zaplatenie 1 069 218 000 Sk, ktorá bude predstavovať plný procesný úspech pre klienta vo veci. Okresný súd Košice II. rozsudkom (sp. z. 35 Cb  263/2002 – 586) zo dňa 2. 10. 2009, žalobu zamietol a súčasne uložil žalobcovi povinnosť nahradiť žalovanému trovy konania v sume 65 279 719 Sk.
     Krajský súd v Košiciach rozsudkom (sp. z. 3 Cob/ 195/2008 – 611) zo dňa 26. 3. 2009 potvrdil rozsudok súdu prvého stupňa. Rozhodnutie nadobudlo právoplatnosť dňa 6. 5. 2009. Proti rozhodnutiu riadny opravný prostriedok nie je prípustný. Výška fakturovaných nákladov je uvedená v prílohe č. 1 správy.

7. Advokátska kancelária M. K.

     Mandátna zmluva zo dňa 26. 11. 2006, v zmysle ktorej mandatár M. K.  vykoná pre Mesto Košice majetkoprávne vysporiadanie pozemkov pre účely výstavby „Obchvatovej komunikácie Zoologická záhrada Kavečany“. Vysporiadanie sa týka 84 parciel o výmere 17 509 m2,  ktorým zodpovedá 312 vlastníkov. Odmena pre mandatára je dohodnutá vo výške 1 000 000 Sk  bez DPH v troch splátkach na základe vystavených faktúr:
-	100 000 Sk v termíne do 31. 1. 2007
-	200 000 Sk po zapísaní 1/3 výmery pozemkov na LV mesta Košice
-	700 000 Sk po úplnom vysporiadaní pozemkov
Výška nákladov za kontrolované obdobie je uvedená v prílohe č. 1 správy.

8. Právna pomoc v zmysle príkaznej zmluvy poskytnutá V. J.

     Príkazná zmluva zo dňa 22. 5. 2008 (int. č. 529/2008), v ktorej príkazník sa zaväzuje pre Mesto Košice zabezpečovať vyhľadávanie a preverovanie dokladov týkajúcich sa pozemkov za účelom ich majetkoprávneho vysporiadania do vlastníctva Mesta Košice v jednotlivých katastrálnych územiach, v ktorých sa nezačal proces zostavovania Registra obnovenej evidencie pozemkov (ROEP) alebo nebol ukončený. Zmluva uzatvorená na dobu neurčitú. Odmena stanovená vo výške 18 000 Sk/mesačne. Odmena je splatná 10–tého dňa v mesiaci za obdobie predošlého mesiaca. Výška nákladov za kontrolované obdobie je uvedená v prílohe č. 1 správy.
     Kontrolou účtovných dokladov bolo zistené, že účtovný  doklad 213 309 0001 týkajúci sa nákladov v zmysle príkaznej zmluvy za december 2008 na sumu 18 000 Sk (597,99 EUR) bol zúčtovaný do roku 2009 (dňa 19. 3. 2009). Účtovná jednotka, tým že uvedenú nákladovú položku nezaúčtovala do roku 2008 porušila zákon č. 431/2002 Z. z. o účtovníctve v znení neskorších zmien:
-	§ 3 ods. 1 – účtovná jednotka účtuje a vykazuje účtovné prípady v období, s ktorým časovo a vecne súvisia
-	§ 3 ods. 2 – účtovná jednotka postupuje v účtovnom období v účtovníctve podľa § 4 ods. 2. Náklady a výnosy účtuje účtovná jednotka v tom účtovnom období v ktorom vnikli, bez ohľadu na deň ich úhrady....
-	§ 3 ods. 3 – účtovným obdobím je kalendárny rok.

9. Konzultačné a poradenské služby – B. J.

     Zmluva o poskytovaní služieb v oblasti informačných technológii č. 7000001 zo dňa 9. 3. 2007 na koordináciu systémovej integrácie zavedených, zavádzaných a plánovaných podsystémov komplexného informačného systému a na poskytovanie poradenskej činnosti primátorovi a vrcholovému manažmentu magistrátu pre oblasť informačných technológií. Platnosť zmluvy na dobu určitú od 15. 3. 2007 do 31. 12. 2009. Dohodnutá cena 45 000 Sk/mesačne. Maximálny mesačný rozsah prác bol dohodnutý na 45 hodín. Náklady zúčtované v roku 2009 sú zrejmé z prílohy č. 1  správy.
     Kontrolou bolo zistené, že faktúra dodávateľa č. 812 zo dňa 7. 1. 2009 za poskytnuté služby v mesiaci december 2008 na sumu 45 000 Sk bola zúčtovaná do roku 2009 (17. 4. 2009). Účtovaná jednotka tak ako v predchádzajúcom prípade porušila § 3 zákona č. 431/2002 Z. z. o účtovníctve.

II. Náklady na cestovné náhrady

     Mesto Košice eviduje za obdobie 1-6/2009 na účte 512 – cestovné náhrady, náklady  v celkovej sume 21 948,12 EUR. V tom:

 - účet 512 11 01,   cestovné tuzemské              8 392,99  EUR               
 - účet 512 11 02    cestovné zahraničné          13 555,13  EUR               

     Kontrolou nákladov a im prislúchajúcich dokladov bolo zistené, že cestovné je zúčtované v zmysle  zákona č. 283/2002 Z. z. o cestovných náhradách. Pri kontrole nákladov za cestovné  nebolo zistené nehospodárne vynakladanie finančných prostriedkov.

III. Telekomunikačné služby

     Skontrolované boli náklady na telekomunikačné služby a dodržiavanie stanovených limitov služobných mobilných telefónov.
     Mesto Košice má vydanú internú smernicu č. 10/2006 zo dňa 2. 11. 2006 o používaní služobných mobilných telefónov. V zmysle uvedenej smernice ak zamestnanec mesta Košice prekročí mesačný limit hovorného a jeho prekročenie písomne odôvodní, riaditeľ MMK môže schváliť úhradu prekročeného limitu čiastočne alebo úplne.
     Limity na jednotlivé mobilné telefóny sú užívateľom stanovené podľa vykonávaných funkcií.
     Podľa uvedenej smernice samostatný referát hospodárskej správy vykonáva pravidelnú mesačnú evidenciu výšky hovorného v priebehu roka ako aj prekročenia stanovených limitov hovorného.
     O výške prekročenia limitu sú zamestnanci oboznámení za každý príslušný mesiac. Každé prekročenie limitu hovorného je pracovník mesta Košice povinný uhradiť do pokladne MMK vždy v príslušnom mesiaci (okrem prípadu keď prekročenie schváli riaditeľ MMK).
    
     Z predloženej evidencie ku kontrole bolo zistené, že celkové náklady za používanie mobilných telefónov na MMK za 1. polrok 2009 boli v celkovej sume 16 768,93 EUR.

V tom:

1.  Náklady na služobné mobilné telefóny s pridelenými služobnými číslami
Náklady za hovorné u mobilných telefónov pri služobných telefónnych číslach sú v celkovej sume 12 696,90 EUR. 
S predloženej evidencie ku kontrole vyplýva, že MMK má pre mobilnú telefónnu sieť pridelených celkovo 74 telefónnych čísel.
Z uvedeného počtu je v 67 prípadoch stanovený mesačný limit hovorného, ktorý v priemere predstavuje 47,20 EUR. 

V 7 prípadoch limit nebol stanovený (primátor mesta, námestníci primátora , riaditeľ MMK a dispečing SKK). V ostaných prípadoch sú stanovené limity hovorného v rôznej výške podľa pracovného zaradenia. 
		Kontrolou bolo zistené, že za kontrolované obdobie došlo k prekročeniu limitov celkom v 35 prípadoch  v celkovej sume 259,92 EUR. V 9 prípadoch a celkovej sume 145,88 EUR bolo riaditeľom MMK na základe zdôvodnenia jednotlivými pracovníkmi prekročenie limitu akceptované v plnom rozsahu. Zo zostávajúcich 26 prípadov pri ktorých došlo k prekročeniu limitu v celkovej sume 114,04 EUR bolo pracovníkmi MMK uhradených do pokladne celkom 90,92 EUR. Zostatok v sume 23,12 EUR (7 prípadov) zostalo ku dňu kontroly t. j. 25. 11. 2009 nevysporiadaných.

2. Náklady na hovorné (súkromné telefónne čísla)
Náklady za hovorné, ktoré MMK prepláca pracovníkom v stanovenej výške pri používaní súkromných mobilných telefónov a čísel na služobný účel sú v celkovej sume 2 813,12 EUR. 
Jedná sa celkovo o 22 pracovníkov u ktorých je stanovený mesačný limit hovorného, okrem hlavného kontrolóra mesta. Priemerná mesačná výška preplateného hovorného u 21 pracovníkov  predstavuje 25,71 EUR a u HK 38,44 EUR. 
 
3.  Náklady na iné služby poskytované mobilnými operátormi 
Náklady na služby ako sú BlackBerry, World mini poskytované jednotlivými operátormi sú využívané 12 prípadoch (vedúci funkcionári mesta a riadiaci pracovníci MMK) v celkovej sume 1 258,91 EUR.  Mesačné poplatky za služby BlackBerry predstavujú 19,58 EUR bez DPH, za službu World mini 4,28 EUR bez DPH a za službu BB Roaming  3,28 EUR bez DPH. V niektorých prípadoch sú poskytované služby  kumulované.

Súčasťou správy o výsledku kontroly je písomné stanovisko riaditeľa MMK a opatrenia na odstránenie zistených nedostatkov uvedených v protokole o výsledku kontroly.   

	 
Košice, 3. 12. 2009

                                                                                                      Ing. Richard Hojer
   Hlavný kontrolór mesta Košice